ཀྱི་སྐུ་དང་ལྡན་པ་དང་།སློབ་པ་དང་མི་སློབ་པའི་ཆོས་དེ་དག་གཟིགས་པའོ།།དེ་ལ་རྟེན་ཅིང་འབྲེལ་པར་འབྱུང་བ་མཐོང་བ་ཇི་ལྟ་བུ་ཞེ་ན།འདི་ལ་བཅོམ་ལྡན་འདས་ཀྱིས་སུས་རྟེན་ཅིང་འབྲེལ་པར་འབྱུང་བ་རྟག་པ་དང་།སྲོག་མེད་པ་དང་།སྲོག་དང་བྲལ་བ་དང་།ཇི་ལྟ་བུ་ཉིད་དང་།མ་ནོར་བ་དང་།མ་སྐྱེས་པ་དང་།མ་བྱུང་བ་དང་།མ་བྱས་པ་དང་།འདུས་མ་བྱས་པ་དང་།ཐོགས་པ་མེད་པ་དང་།དམིགས་པ་མེད་པ་དང་།ཞི་བ་དང་།འཇིགས་པ་མེད་པ་དང་།མི་འཕྲོགས་པ་དང་།ཟད་པ་མེད་པ་དང་།རྣམ་པར་ཞི་བ་མ་ཡིན་པའི་རང་བཞིན་དུ་མཐོང་བ་སྟེ།གང་གིས་ཚུལ་འདི་འདྲ་བར་ཆོས་ལའང་རྟག་པ་དང་།སྲོག་མེད་པ་དང་།སྲོག་དང་བྲལ་བ་དང་།ཇི་ལྟ་བུ་ཉིད་དང་།མ་ནོར་བ་དང་།མ་སྐྱེས་པ་དང་།མ་བྱུང་བ་དང་།མ་བྱས་པ་དང་།འདུས་མ་བྱས་པ་དང་།ཐོགས་པ་མེད་པ་དང་།དམིགས་པ་མེད་པ་དང་།ཞི་བ་དང་།འཇིགས་པ་མེད་པ་དང་།མི་འཕྲོགས་པ་དང་།ཟད་པ་མེད་པ་དང་།རྣམ་པར་ཞི་བ་མ་ཡིན་པའི་རང་བཞིན་དུ་མཐོང་བ་དེས་འཕགས་པའི་ཆོས་མངོན་པར་རྟོགས་ཏེ།ཡང་དག་པའི་ཡེ་ཤེས་དང་ལྡན་པས་བླ་ན་མེད་པའི་ཆོས་ཀྱི་སྐུར་སངས་རྒྱས་མཐོང་ངོ་ཞེས་གསུངས་སོ།།སྨྲས་པ།ཅིའི་ཕྱིར་རྟེན་ཅིང་འབྲེལ་པར་འབྱུང་བ་ཞེས་བྱ།སྨྲས་པ་རྒྱུ་དང་བཅས་རྐྱེན་དང་བཅས་པ་ལ་བྱའི།རྒྱུ་མེད་རྐྱེན་མེད་པ་ལ་ནི་མ་ཡིན་ཏེ།དེའི་ཕྱིར་རྟེན་ཅིང་འབྲེལ་པར་འབྱུང་བ་ཞེས་བྱའོ།།དེ་ལ་བཅོམ་ལྡན་འདས་ཀྱིས་རྟེན་ཅིང་འབྲེལ་པར་འབྱུང་བའི་མཚན་ཉིད་མདོར་བསྡུས་ཏེ་བཀའ་སྩལ་པ་རྐྱེན་འདི་ཉིད་ཀྱི་འབྲས་བུ་སྟེ།དེ་བཞིན་གཤེགས་པ་རྣམས་བྱུང་ཡང་རུང་།མ་བྱུང་ཡང་རུང་།ཆོས་རྣམས་ཀྱི་ཆོས་ཉིད་འདི་ནི་འདུག་པའོ་ཞེས་བྱ་བ་ནས་གང་འདི་ཆོས་ཉིད་དང་།ཆོས་གནས་པ་ཉིད་དང་།ཆོས་མི་འགྱུར་བ་ཉིད་དང་།རྟེན་ཅིང་འབྲེལ་པར་འབྱུང་བར་འཐུན་པ་དང་།དེ་བཞིན་ཉིད་དང་།མ་ནོར་བ་དེ་བཞིན་ཉིད་དང་།གཞན་མ་ཡིན་པ་དེ་བཞིན་ཉིད་དང་།ཡང་དག་པ་ཉིད་དང་།བདེན་པ་ཁོ་ན་དང་།མ་ནོར་བ་ཉིད་དང་།ཕྱིན་ཅི་མ་ལོག་པ་ཉིད་ཅེས་བྱ་བའི་བར་དུ་གསུངས་སོ།།འདི་ལྟར་ཡང་རྟེན་ཅིང་འབྲེལ་པར་འབྱུང་བ་འདི་གཉིས་ཀྱི་ཕྱིར་འབྱུང་སྟེ།